Европа | Унгария заяви, че няма да отстъпи пред "изнудването" за еврофондове - Dnevnik.bg\n12:31, 03 май 18 , 3424\nУнгария отговори гневно на предложението на Европейската комисия да ореже фондовете за развитие за държавите, за които смята, че подкопават върховенството на закона, и подчерта, че няма да отстъпи пред "изнудването", предаде "Ройтерс".\n"Има договори в сила в Европейския съюз, които ясно определят правата и задълженията на държавите - членки на ЕС", подчерта външният министър Петер Сиярто.\n"Ние не сме съгласни с каквото и да било предложение, което би създало потенциал за изнудване по отношение на изплащането на еврофондове, които трябва да се отпускат на страните въз основа на договорите", допълни той.\nЕврокомисията от дълго време обвинява дясното правителство на премиера Виктор Орбан, че подкопава независимостта на унгарските съдилища и медийната свобода.\nПодобни обвинения са отправяни и към Полша, която също се обяви против намаляването на средствата. Франция пък възрази срещу орязването на средствата за общата селскостопанска политика на ЕС.\nВчера при представянето на предложението за многогодишната финансова рамка на ЕС председателят на еврокомисията Жан-Клод Юнкер да подчерта, че новите условия за еврофондовете не са насочени към конкретна държава.\nАндрей Новаков: Принципът "пари срещу законност" в бюджета на ЕС няма да засегне България\nВ ЕС вече се оформят лагери за бъдещия бюджет на съюза\nВсеки вид национализъм води до война, заяви Юнкер\n08:01, 20 окт 19 / Свят 44\n07:46, 20 окт 19 / Европа 40\n18:25, 19 окт 19 / Свят 198\nFred 15:27, 03 май 18 / Неутрално\n[quote#4:"Rosica Atanasova"]Ще отстъпят.[/quote] Те не са като нашият подлизурко. Еврофондовете не са нещо ча...\nFred 15:39, 03 май 18 / Неутрално\n[quote#17:"Conservative Future"]"Вчера при представянето на предложението за многогодишната финансова рамка на...\nРейтинг: 2580 12:35, 03 май 18 Неутрално\nАко нямат проблем с върховенството на закона защо "подскачат" унгарските имащи власт?!?!?!\nИ те като нашите - искаме парите на европейците, но не и правилата...\nРейтинг: 894 12:37, 03 май 18 Весело\nОще по-добре: ще има повече пари за който заслужава. Орбан да се оплаче на Путя! :)))\n12:39, 03 май 18\nРейтинг: 5 12:44, 03 май 18 Неутрално\nРейтинг: 2222 12:46, 03 май 18 Неутрално\nАко нямат проблем с върховенството на закона защо "подскачат" унгарските имащи власт?!?!?!...\nУнгорците, имащи власт, изобщо не подскачат. Подскачат тези, които не могат да печелят избори.\nПопулярно и поучително: "Виктор Орбан - комичен герой от миналото, драматичен герой от настоящето или прототип на герои от бъдещето" - https://clubz.bg/27802-boje_pazi_ungareca\nРейтинг: 2613 13:01, 03 май 18 Неутрално\nАко нямат проблем с върховенството на закона защо "подскачат" унгарските имащи власт?!?!?!И те като нашите - искаме парите на европейците, но не и правилата...\nЗащото термина "върховенство на закона" е много разтегливо и обтекаемо понятие! Защото няма мярка за мерене! Защото доноси и клюки,както със свободата на словото у нас, ще са достатъчни за орязването на евро-субсидиите! Защото има предпоставки за рекет! И т.н. и т.н.!\nРейтинг: 3086 13:22, 03 май 18 Неутрално\nАко нямат, ама май, че имат и то не всички, а Орбан . До 1998 година Викторчо е бил абсолютен еврофил, но тогава е заснет в Москва как една руска какичка му подава дипломатическо куфарче с 1 милион зелени, след което веднага става русофил и до днес му се дърпат конците от Кремъл\nВпрочем, по въпроса за " Скрипал " от Кремъл е дошла депеша в която се казва на гражданина от Банкя : " Ако вие изгоните дипломати, ние ще отворим компромати " и българското правителство моментално пожела да види " доказателства ", което доведе и до " неутралната " позиция на правителството, след което в ефир започнаха да се изреждат червени мастодонти, които надълго и напоително ни обясняваха колко стабилна и правилна позиция е заела България .\nПП Горното много по-добре го обяснява Тони Филипов д- р .\nРейтинг: 470 13:24, 03 май 18 Неутрално\nМай забравяте че всички държави трябва да го гласуват този бюджет....до момента за по малко от 36 часа 4 вече обявиха че това няма да се случи.....\nРейтинг: 536 13:25, 03 май 18 Гневно\nБраво на УНГАРИЯ!\nАко Меркелица си мисли, че ще брани Шорош и мигрантите - прав й път!\nЕвропа за ЕВРОПЕЙЦИТЕ!\nРейтинг: 894 13:26, 03 май 18 Неутрално\nАха, за антиевропейски прокремълски проксита като Унгария сигурно трябва да се дават пари на европейските данъкоплатци безусловно?? Друг път. Дори брюкселските зелки не са толкова глупави да хранят куче, за да ги лае.\nРейтинг: 1772 13:32, 03 май 18 Неутрално\nДа отговарят както искат - гневно, спокойно, дори с чувство за хумор.\nНо на такива като тях, впрочеми като нас, не е редно да бъдат подпомагани,за да продължава настоящото безобразие в съдебната и правозащитна система и за да си пълнят гушите хора като тримата дебелаци и кръга около тях.\n13:48, 03 май 18\nРейтинг: 4853 13:49, 03 май 18 Неутрално\nИма държави които възразяват срещу новата политика на формиране и разпределение на Европеиските фондове/Полша,Унгария,Холандия,Франция/, но БГ политиците са послушковци. Защо? Защото ги е страх да не ги свалят от власт.\nРейтинг: 6567 13:53, 03 май 18 Неутрално\nКолкото по-богат ставаш, толкова си и по-независим. Къде сме ние?\nРейтинг: 887 14:49, 03 май 18 Неутрално\nна дъртия мошеник юнкер и дебила йотингер плановете няма да минат. гаранция!\nРейтинг: 531 14:55, 03 май 18 Неутрално\nДано да ги приемат новите правила, че иначе нашата мафия става недосегаема завинага. Много милиарди им наляха.\nРейтинг: 1291 14:57, 03 май 18 Неутрално\n"Вчера при представянето на предложението за многогодишната финансова рамка на ЕС председателят на еврокомисията Жан-Клод Юнкер да подчерта, че новите условия за еврофондовете не са насочени към конкретна държава."\nЮнкер ако смята, че някой ще повярва на тази смешка, наистина е голям майтапчия. Имената на нарочените държави са ясни - всички, които отказват да играят по ляволибералната глобалистка свирка на наднационалните бюрократи социалисти в Брюксел.\nРейтинг: 4090 15:01, 03 май 18 Неутрално\nТоталитарната държава, лява или дясна си е тоталитарна...\nРейтинг: 3352 15:06, 03 май 18 Неутрално\nДай да го видим това клипче. Предполагам от него се вижда и какво има в куфарчето ?\nРейтинг: 213 15:23, 03 май 18 Неутрално\nедно е да предложиш и да прокарваш линия на ултиматум, срешу"върховенство на закона",съвсем друго е,кой и как гласува за него-правната процедура по приемането и писането на хвъркати фрази,са само локумна журналистика.Дневник днес във Англия се провеждат-местни избориДнес англичаните гласуват в местни избори. Те ще избират 4 000 съветници в 150 района. Управляващата Консервативна партия на Тереза Мей се очаква да загуби позиции в Лондон."" А НЕ МЕСТНИ ЛОНДОНСКИ ИЗБОРИ?А ,Б ВГ,Д И ТН\nРейтинг: 2044 15:27, 03 май 18 Неутрално\n—цитат от коментар 4 на Rosica Atanasova\nТе не са като нашият подлизурко. Еврофондовете не са нещо чак толкова велико, при нас са 5% от бюджета. Може и без тях, особено ако като знак на протест срещу изнудването откажат пък да плащат вноската. С арогантното си поведение евробюрокрацията ще докара нещата до разпад на ЕС.\nРейтинг: 213 15:31, 03 май 18 Неутрално\nБоже пази Унгария!\nРейтинг: 8164 15:35, 03 май 18 Неутрално\nТова ли искаха унгарците, един диктатор да заменят с друг.\nРейтинг: 3937 15:36, 03 май 18 Неутрално\nДобра статия в Блумбърг под заглавие : "Европа иска или да уважавате ценностите и, или ще ви намали плащанията".\nРейтинг: 2044 15:39, 03 май 18 Неутрално\n"Вчера при представянето на предложението за многогодишната финансова рамка на ЕС председателят на еврокомисията Жан-Клод Юнкер да подчерта, че новите условия за еврофондовете не са насочени към конкретна държава."Юнкер ако смята, че някой ще повярва на тази смешка, наистина е голям майтапчия. Имената на нарочените държави са ясни - всички, които отказват да играят по ляволибералната глобалистка свирка на наднационалните бюрократи социалисти в Брюксел.\nЮнкер ни смята за пълни глупаци ако мисли, че никой не го разбира защо се правят такива предложения.\nОще вчера казах на наивниците които скачаха от радост, че с тази клауза ще ударят по нашата корупция и арогантно нарушаване на законите. Не, въобще няма да ни пипнат. Защото нашите изпълняват невидимият договор, слушкат, правят каквото им наредят а в замяна фондове които да крадат.\nВсички в Брюксел знаят за нашата корупция, могат с лекота да я ударят като спрат фондовете но не го правят.Защото са им удобни управници като нашите, мълчаливи, послушни и изпълнителни. А такива като Орбан са им трън в задника, не само не са покорни но и дават лош пример на останалите. Затова показно ще ги смажат, да послужи като назидание на останалите.\nСамо че не си правят една елементарна сметка, народите гледат. И ако за управляващите фондовете са важни за да ги крадат, то обикновените хора не виждат кой знай колко от тези фондове. Но добре вижда безумията на Брюксел с тези "бежанци", гей конвенции и подобни. И никак не е възхитено от тях. Така че повтарям прогнозата си, тези идиоти в Брюксел със собствените си ръце ще разсипят ЕС. За горомна радост на Путин.\nРейтинг: 2500 15:48, 03 май 18 Неутрално\nИ орбанчо като тиквата - дай му пари, акъл не му требе.\nРейтинг: 1382 15:51, 03 май 18 Неутрално\nБраво на УНГАРИЯ!Ако Меркелица си мисли, че ще брани Шорош и мигрантите - прав й път!Европа за ЕВРОПЕЙЦИТЕ!\n—цитат от коментар 9 на Вонин\nАми тогава евроазийците, стягайте чемоданите...\nРейтинг: 1306 16:01, 03 май 18 Гневно\nпри Чардаш- Комунизма немаше кво да се краде, досега Унгария е полуЧила от ЕС 30 милиарда € !\nна капа се падат по 3400 € !\nи крадливия Орбан и неговата клика (зетът му например) са касирали няколко стотин милиона !\nОЛАФ предлага на ЕС- Комисията да иска от Унгария 43 милиона € !\nкрайно време е да ги ударят по пръстите, дотук !\nРейтинг: 3814 16:23, 03 май 18 Неутрално\nНе съм чул да има правило"НПО-тата на Сорос да ди развяват коня безпрепятствено"\nРейтинг: 3814 16:30, 03 май 18 Неутрално\nТия "нови правила" ще ги приемат веданга, след като Бойкикев стане премиер-т.о.е. никога.\nСигурното е,че Сорос не го щат.Както навсякъде,впрочем.\nРейтинг: 213 16:30, 03 май 18 Неутрално\nНякои нации имат кураж и късмет да си избират сами управляващите. Ето унгарците си имат за Премиер мъж и държавник.\nА на нас ни натрапват или крадливи клоуни, или крадливи мекотели с манталитет на вагини, или и двете едновременно.\nСега чакам поредният маргинален ЗАДРЪСТЕНЯК и ИДИОТ да ми напише как ние сами сме си ги били избирали.\nРейтинг: 390 16:34, 03 май 18 Весело\nТ.е. тези дето дават парите нямат право на глас за какво да се харчат!\nЕй този Виктатор, май е забравил, че който плаща той поръчва музиката! ;)\nРейтинг: 3814 16:40, 03 май 18 Неутрално\nТези,дето дават парите си ги избиват през разширените пазари и ефтината работна ръка от Източна Европа..Колко ли би загубила Германия,ако утре пазарът на И.Европа се затвори за нея?!Дали няма да е повече от вноската и за ЕС?!\nРейтинг: 213 16:41, 03 май 18 Неутрално\nДо коментар [#32] от "sokratus":\nТози Викторчо е крив на Запада, понеже не иска да натрапват на унгарския народ отпадъка от "мигрантите", който остава след като същият този Запад си пробере от тях тези, които що-годе стават. Този Викторчо е крив на Запада, че не иска да увеличава циганската маса на Унгария с мюсюлмани от Афганистан, Ирак, Северна Африка, които нямат понятие за държавност, обществен ред и цивилизация. Този Викторчо е крив на Запада,понеже не иска да променя етническия състав на страната си и не иска да се появи и там едно крадливо ДПС, което да изнудва унгарците.\nЕто затова е всичкият този рев.\nРейтинг: 470 16:42, 03 май 18 Неутрално\nНякои нации имат кураж и късмет да си избират сами управляващите. Ето унгарците си имат за Премиер мъж и държавник. А на нас ни натрапват или крадливи клоуни, или крадливи мекотели с манталитет на вагини, или и двете едновременно.Сега чакам поредният маргинален ЗАДРЪСТЕНЯК и ИДИОТ да ми напише как ние сами сме си ги били избирали.\n—цитат от коментар 31 на Balkanets\nИ кой ги избра?\nРейтинг: 213 16:50, 03 май 18 Неутрално\nТ.е. тези дето дават парите нямат право на глас за какво да се харчат! Ей този Виктатор, май е забравил, че който плаща той поръчва музиката! ;)\n—цитат от коментар 32 на sokratus\nИ кой дава парите? Във всеки случай парите не ги дава Юнкер, Макрон или Меркел. Парите идват от всички европейски данъкоплатци от Ирландия до Кипър и от Португалия до Естония. И далеч не само обществата в Унгария и Полша са против политиката на ЕК. Изборите в Италия, Германия, все повече във Франция ясно показват, че тези, които дават парите, а именно данъкоплатците не са съгласни с тези политики. За огромно съжаление самозабравилите се бюрократи на Юнкер с всеки изминал ден забиват по един пирон в ковчега на ЕС, а овцете в България им се радват.\nРейтинг: 1269 16:55, 03 май 18 Неутрално\nКамсамола, по команда, бие по Орбан и Унгария - так держать ребята !\nРейтинг: 213 16:57, 03 май 18 Неутрално\nМонополите и Олигарсите, гражданино с манталитет на поданик! Избират ги В. Златев, Делян Пеевски, Г. Гергов, А. Доган, Б. Борисов и няколко други. Или ти наивно и самонадеяно си въобразяваш, че нещо избираш?! Ти ли редиш листите? А ако не ги редиш чий тогава избор ти институциализираш? Ти ли определяш изборния закон? Ти можеш ли да си направиш собствена партия при ТОЗИ изборен закон? Имаш ли медия или медии на които да ти стъпи изборната кампания? Имаш ли поне 200 милиона да си платиш за местни организации, за цигански гласове и телевизионно време, за имиджмейкъри? Да си платиш, за да не те очернят предварително и да не те "сготвят"?\nТи какво си мислиш, че това е футболен мач? Аман от посредствен инфантилизъм и наивитет.\nРейтинг: 390 17:07, 03 май 18 Весело\nДо коментар [#32] от "sokratus":Този Викторчо е крив на Запада, понеже не иска да натрапват на унгарския народ отпадъка от "мигрантите", който остава след като същият този Запад си пробере от тях тези, които що-годе стават. Този Викторчо е крив на Запада, че не иска да увеличава циганската маса на Унгария с мюсюлмани от Афганистан, Ирак, Северна Африка, които нямат понятие за държавност, обществен ред и цивилизация. Този Викторчо е крив на Запада,понеже не иска да променя етническия състав на страната си и не иска да се появи и там едно крадливо ДПС, което да изнудва унгарците.Ето затова е всичкият този рев.\n—цитат от коментар 34 на Balkanets\nНе думай! И къде става въпрос в бюджета на ЕС за прием на бежанци!?! Ето я истинската причина:\n"Компании, притежавани или контролирани от 10 бизнесмени - включително приятеля от детството на Орбан Лоринц Месарош и бизнес партньорите му, и зетя му Ищван Тиборц и съдружниците му - заедно са получили обществени поръчки за 1.975 трлн. форинта (7.85 млрд. евро) от 2010 г. насам,"\n"Това е над 10% от стойността на тези договори за същия период. Общият брой включва договори, които те получават или поединично, или в консорциуми, в преки договори или рамкови споразумения. Делът на десетимата мъже е скочил миналата година, когато общата сума на обществените поръчки достига рекордните 3.63 трлн. форинта. През 2017 г. компании, контролирани от тях, печелят поръчки, чиято обща стойност е 28% от тази сума, а преди Орбан да дойде на власт, делът е 1-2%."\nВсе още ли смяташ, че не става въпрос за пари! ;)\nНе забравяй, че всеки крадец почва да вика, че друг краде и не е той. Елементарно меропиятие за отвличане на вниманието - "Външният враг"!!! ;)\nРейтинг: 536 17:11, 03 май 18 Неутрално\nДо коментар [#22] от "the_thraex":\nРейтинг: 1252 17:12, 03 май 18 Весело\nДавайте ми да крада, а иначе ще си правя каквото си искам - дали?\nРейтинг: 1699 17:14, 03 май 18 Неутрално\nЗащото термина "върховенство на закона" е много разтегливо и обтекаемо понятие! Защото няма мярка за мерене!\nГаранция за върховенство на закона са Венецианските критерии. Отклоняването от тях е за сметка на независимостта на съда. Такъв е случаят в Унгария, Полша и кандидатът за ЕС Турция.\nРейтинг: 470 17:22, 03 май 18 Весело\nДо коментар [#38] от "Balkanets":\nВие с това напрежение ще си докарате някой инфаркт, по-спокойно. Тук само изразяваме мнение, а колкото до мен....аз само задодох елементарен въпрос за да може такива корифеи като Вас да ми обяснят... на мен елементарният човек :)\nРейтинг: 213 17:28, 03 май 18 Неутрално\nДо коментар [#39] от "sokratus":\nНе ми разказвай как се опитват да го "сготвят"! Разкажи ми каква е Унгария след два негови мандата и защо унгарците го избраха за такова мнозинство за трети.\nИли унгарците са идиоти? И са по-примирими от нас към корупцията?\nРейтинг: 3965 17:32, 03 май 18 Неутрално\nВсе ми е на акъла ,че Орбан и Ко. ще "запеят друга песен " когато ЕС им "резне парата"!\nРейтинг: 3540 17:35, 03 май 18 Неутрално\nЗаради своето властолюбие Орбан е готов да докара унгарците до просешка тояга.\nРейтинг: 213 17:40, 03 май 18 Неутрално\n—цитат от коментар 45 на bat_plamen\nМного ми е интересно кой е тоя ЕС, който ще им резне парата. Българинът отново с типичното си робско мислене възприема ЕС като някакъв всемогъщ властелин, който пуска и спира пари. ЕС е Германия, ЕС е Франция, ЕС е Полша, ЕС е Унгария, ЕС не е ЕК. Никой на никого не може да резва каквото и да е. Ако Полша не гласува за този бюджет той не влиза в сила, ако Франция не гласува пак така. По-скоро ЕК ще е тази, която трябва да се мъчи да намери изгодно за всички решение. За съжаление не изглежда способна на това.\nРейтинг: 550 17:42, 03 май 18 Неутрално\nАми като няма да отстъпи, да си ходиІ\nРейтинг: 1306 17:50, 03 май 18 Любопитно\nДо коментар [#44] от "Balkanets":\n—цитат от коментар 44 на Balkanets\nНее, просто в момента профитират доста хора около Орбан, затова ще ги резнат и тогава като и цъфнат налъмите и разберат къде акът гладните, ще и дойде акъла !\nРейтинг: 616 17:57, 03 май 18 Неутрално\nТочно така - ще е много хубаво и в Унгария, и в Полша, и в България да си препрочетат договора за присъединяване към ЕС, какви ангажименти са поели по него и докаде са стигнали в изпулнението на тези ангажименти!\nЩом прочетат бързо ще им светне че са едни некоректни партьори на хранилка на бюджета на ЕС и има още много да направят по почистването и подреждането на собствения си двор за да имат пълноправен глас във вземането на европейските решения\nРейтинг: 3540 18:04, 03 май 18 Неутрално\nУнгарският държавен дълг при управлението на Орбан вече наближава 60% от БВП. И като се спука балонът, унгарците ще гласуват с краката си. Само за ЯЕЦ Пакш-2 Орбан дължи на Путин над 20 милиарда евро.\nРейтинг: 213 18:19, 03 май 18 Неутрално\nДружката на Путя не е Орбан,а Меркел.Германия участва в газопровода"Северен поток" и сега участва в"Северен поток 2".И така налива приходи в руският бюджет.А пък Унгария от 2022г планира да понижи драстично вноса на руски газ.Тогава изтичат договорите иначе още сега биха го ограничили.Явно живееш в някаква паралелна Вселена и не можеш да различиш кои са дружките на Москва.\nРейтинг: 213 18:23, 03 май 18 Неутрално\n—цитат от коментар 51 на palav_nik\nПо-висок дълг от Унгария имат САЩ,Великобритания,Франция,Австрия,Канада.Това не е проблем,защо трябва в Унгария да е проблем?\nРейтинг: 390 18:38, 03 май 18 Любопитно\nНе знам кой кого готви и за какво, но когато цифрите говорят всички мълчат. По средната работна заплата (нетна) Унгария е на завидното 3 място отзад напред! На първо място е България, а на второ Румъния:\n26 Унгария - €635\n27 Ромъния - €565\n28 България - €457\nСъседа 23. Словакия - €748.00.\nНяма да се изненадам, ако Унгария стане 27 в рамките на година или две! Пък ти може да ни разкажеш, някоя теория на конспирацията за да ни стане ясно!!! ;)\nРейтинг: 1306 19:12, 03 май 18 Любопитно\nДо коментар [#53] от "ofh26561639":\nсъс Чушки, вино, Чардаш и салам ли ще го изплащат ?!\nРейтинг: 499 19:28, 03 май 18 Неутрално\nпроблемът е, че именно имащите власт в Унгария "подскачат" като ощипани моми. Твоята реакция впрочем, е точно в този дух.\nРейтинг: 213 19:40, 03 май 18 Неутрално\nДо коментар [#53] от "ofh26561639":със Чушки, вино, Чардаш и салам ли ще го изплащат ?!\n—цитат от коментар 55 на Dark Avenger: който не ме харесва, не е БЪЛГАРИН !\nти не бери грижа за унгарците.Ние като сме в челната тройка по-нисък дълг защо сме лидери по смъртност в света.И на челните места по намаляване на населението.\nРейтинг: 319 22:04, 03 май 18 Неутрално\nПознал си какво ще се случи. Ако умниците като Орбан не гласуват за този бюджет той не влиза в сила и няма парички за Унгария. Докога? Докато Унгария гласува за стив всички без пари и готово. По нагоре един умен и красив беше написал, че като нищо може в да се откажем от европейското финансиране, че то било някакви модерни 5% от бюджета ни, но не каза кой да лишим от финансиране отбраната, здравеопазването или пенсиите .


Историята на българското семейство П. - Фактор Нюз Историята на българското семейство П.\nИсторията на българското семейство П.\nОт блоковете в софийския панелен квартал "Христо Смирненски" се вижда ясно кой е спечелил от икономическото развитие през последните години\nОт блоковете в софийския панелен квартал "Христо Смирненски" се вижда ясно кой е спечелил от икономическото развитие през последните години и кой - не: по иначе сивкавите фасади тук-там проблясват ярко боядисани жилища с ПВЦ дограма. Обитателите им сами са финансирали санирането. В съседство са старите дървени конструкции, вградени в сивия бетон.\nРосица, мъжът й и двамата им синове-тийнейджъри живеят в една от сивите кутийки на седмия етаж. В центъра на хола е телевизорът. Пред него е масата със счупено стъкло, скрепено с кафява лепенка. Росица поднася кафе, но въпреки това не е особено уютно: "Когато не се налага, не пускаме отоплението", казва домакинята.\nДо 1990 Росица е била счетоводителка. По време на вестникарския бум през 90-те години продавала вестници, но загубила мястото си, когато работодателят й фалирал. Оттам нататък работила каквото намери, докато се появили децата.\nСъпругът й - 46-годишен инженер, сменял след настъпването на промените фирма след фирма, тъй като все го уволнявали. Последно работил като таксиметров шофьор, но така и не свикнал с тази професия. От три месеца е на антидепресанти, договорът му е прекратен.\nПрез неуплътнените прозорци прониква вятър. Росица разказва за ежедневието си, състоящо се от домакинска работа и много точни сметки - как по най-добрия начин да бъде разпределен месечният бюджет. На разположение на семейството са 250-те евро обезщение за безработица, които получава съпругът, както и известна финансова подкрепа от брата на Росица. "Без него нямаше да можем да се справим", казва жената. "Разходите са много високи - почти като в Западна Европа. Като при нас корупцията изяжда това, което би трябвало да получат хората".\nОт телевизора семейство П. непрестанно чува за реформи и за финансовата стабилност, която царяла в страната. "Постоянно виждаш горди политци да режат лентички и да откриват нови строителни обекти", разказва Росица.\nСредствата от Европейския съюз се изливат най-вече в изграждането на големи инфраструктурни обекти и бизнеспаркове. Моловете в София никнат като гъби след дъжд. Но семейство П. използва новите аутобани точно толкова малко, колкото и останалите 22 процента българи, които живеят под границата на бедността. За синовете Слав и Петър моловете са напълно недостъпни. Не, че не могат да ги посетят, но когато са там с приятели, усещат бедността особено остро: "Мога да разглеждам, но не мога да си купя нищо. И се ядосвам", споделя 15-годишният Слав.\nСемейство П. не е никакво изключение в България: през последните години за повечето хора подобрение в жизнения стандарт не е настъпило. Средната заплата в най-бедната страна-членка на Европейския съюз е 360 евро, средната пенсия - 150. По данни на Евростат почти всеки втори българин е застрашен от огромна бедност и социално отграничаване.\nРосица е била сред участниците в протестите, разтърсили страната през февруари. Тя казва, че е усетила солидарността на хората, почувствали се измамени в очакванията си най-после да могат да заживеят достоен живот - точно като нейното семейство: "Началото на демократичните промени ни изпълни с радост. Така приехме и присъединяването към Европейския съюз", спомня си Росица. Но вече не вярват на нито един политик и на нито една партия.\nНа 12 май предстоят предсрочни избори. Междувременно служебното правителство трескаво раздава социални помощи. "Това е чисто шоу - за много от хората тези мерки идват твърде късно", казва Росица и добавя: "Все пак с протестите успяхме да уплашим политиците. Това ще даде ефект". /БГНЕС


Posted by: Ая Стефанова 26.07.2014\nТова лято Dior лансира продължение на едноименният си парфюм Addict Eau Fraiche от 2004-та и наследникът му от 2012-та, новият парфюм също ще носи името Dior Addict Eau Fraiche и той отново ще бъде посветен на лятото.\nПарфюмерът създал този цветно-цитрусово-пикантен парфюм отново е Франкос Деманши, който е и създателят на предхорните парфюми носещи същото име.\nDior Addict Eau Fraiche (2014) е подходящ почти и изцяло за лятото, което се дължи на неговата лека композиция. Лично мое мнение е, че ароматът е подходящ за всяко време на годината, но все пак не е точно типичният зимен парфюм, поради което съм склонна да се съглася с мнението на критиците.\nDior Addict Eau Fraiche (2014) е облечен отново в до болка познатият флакон на линията Addict, като цветът му този път е леко розовеещ.\nНотки на Dior Addict Eau Fraiche (2014)\nВръхни: каламбрийски бергамот;\nСърдечни: фрезия и момина сълза;\nБазови: бял мускус.


Вегетариански компоненти за салати\nВсе повече гости желаят от време на време да се хранят без месо, но това в никакъв случай не означава „безвкусно“: Не се нуждаете от птици, за да накарате салатата ви да „полети“. С тези хрупкави гарнитури Вашите салати ще бъдат истинска сензация и без месо.\nНесправедливо забравен: бобът\nОт бял до шарен: бобът е привлекателна гарнитура, която често несправедливо е пренебрегвана. Особено боб мунг, със своя яркозелен цвят и деликатен вкус на ядка, придава специална нотка на всяко ястие.\nСъвет: Кълновете от боб мунг също са добра хрупкава гарнитура, както и кълновете от леща, синап, киноа, рукола и броколи.\nПомислете за нещо малко: лещата\nЖълта, червена, зелена, кафява или черна: лещата, приготвена по ориенталски или швабски, е красива и засищаща гарнитура към всяка салатата. Червената леща, лещата „белуга“, лещата дю Пю (Puy) могат да бъдат приготвени без накисване. Особено последните, поради тяхната твърда консистенция, са изключително подходящи за салати.\nПрозрението за салати: сладките картофи\nЯрките картофи винаги изглеждат добре в чинията и се радват на разнообразие от приложения в кухнята. Във фурната сладките картофи по желание могат да бъдат превърнати в пикантни пръчици, хрупкав тънък чипс или изпечен изцяло в кумпир, напълнен с различни салати. Резени, спирали или шайби – просто импровизирайте!\nСъвет: Подчертайте мекия вкус на сладкия картоф със сладостта на узрели смокини. Деликатният, мек вкус на балсамовия оцет е идеален завършек на дуото.\nМайсторът на преобразяването: нахутът\nМекият вкус на нахута се комбинира чудесно с голямо разнообразие от подправки: ориенталски с чесън и кимион или средиземноморски с розмарин.\nСега става хрупкаво: печените ядки\nШам фъстък, кедрови ядки, слънчогледови семки, тиквени семки, ленени семена, сусам, амарант или маково семе, всичко може да бъде изпечено, изпържено или изпукано. Пуканките също са много актуални при салатите. Зърната от спелта, печени или пържени, са изключително интересна гарнитура към салата.\nМекият вкус среща огъня: печено авокадо\nДори масленото авокадо да не е подходящо за продължително излагане на топлина, леко запечено е изключително вкусно. Внимание: За да не стане горчиво, запечете леко или просто го сложете закратко на скарата. Разбира се, авокадото и сурово е перфектна гарнитура към салата.\nМожете да го приготвите и без яйца: веган дресинг\nСъвет: Дори веган салатите не трябва да се приготвят без майонеза. Ето защо ние ви предлагаме лесно решение с Hellmann’s Веган Майонеза.\n< Обратно към Лято\nВеган, разнообразно и вкусно (2)


Спорт | Европол разкри 380 уредени мача в Европа, два са от Шампионската лига - Dnevnik.bg\n13:53, 04 фев 13 , 4940\nЕвропол разкри 380 уредени футболни мача в Европа в "най-голямото си разследване" на подобни случаи, съобщи организацията.\nСред манипулираните срещи има и такава от Шампионската лига, играна в Англия. От Европол не съобщиха кои конкретно са разследваните двубои, но повечето от тях, включително и "английският", са манипулирани от азиатска група.\nОбщо 425 официални лица, представители на клубове, футболисти и престъпници са заподозрени за участие в уреждането на мачовете. Срещите са били разследвани в последните 18 месеца, а сред тях има още такива от квалификациите за световно и европейско първенство, два мача от Шампионската лига и "няколко дербита от европейските първенства".\nСпоред изнесената информация участващите в схемата са заложили общо 16 млн. евро на въпросните мачове и са реализирали печалба от 8 млн. Два милиона евро от цялата сума са отишли за разплащане за изпълнителите в уредените двубои, а най-голямата индивидуално дадена сума е 140 хил. евро.\nЕвропол смята, че азиатците са работили заедно с местни групи в Европа. Цялата схема е работила в 15 страни и до момента са арестувани 50 души, като според разследващите органи това е "само върхът на айсберга".\n"Ясно е, че това е най-голямото разследване на предполагаеми уредени мачове в Европа. Солидните ни резултати разкриват сериозен проблем за почтеността на футбола на континента. Разкрихме широка престъпна мрежа", заяви директорът на Европол Роб Уейнрайт.\nСкандал с уредени мачове доведе до 19 ареста в Чехия и Словакия\nПо-евтини билети за финала на Шампионската лига на "Уембли"\npurple_rain 13:56, 04 фев 13 / Весело\nСамо в България няма уговорени мачове,защото ние сме най-честното първенство в света,така излиза :)\nКМЕТ В СЯНКА 13:55, 04 фев 13 / Неутрално\nчакаме и тук !\nРейтинг: 5758 13:55, 04 фев 13 Неутрално\nРейтинг: 442 13:56, 04 фев 13 Весело\nСамо в България няма уговорени мачове,защото ние сме най-честното първенство в света,така излиза\nРейтинг: 1255 13:57, 04 фев 13 Неутрално\nТе от тук трябваше и да почнат!!!\nРейтинг: 524 13:58, 04 фев 13 Неутрално\nТо отдавна е ясно, че няма честна и истинска игра. В спорта вече всичко е въпрос на уреждане, на пари, на хранителни и химични добавки. Скоро ще започнат да играят роботи, а не хора... Ето какво стана на Олимпийските игри миналата година – жалка работа.\nРейтинг: 1036 14:04, 04 фев 13 Любопитно\nНещо не ми се връзва:\n"Според изнесената информация участващите в схемата са заложили общо 16 млн. евро на въпросните мачове и са реализирали печалба от 8 млн."\nДали няма грешка в цифрите?!\nРейтинг: 1195 14:09, 04 фев 13 Неутрално\nСпоред изнесената информация участващите в схемата са заложили общо 16 млн. евро на въпросните мачове и са реализирали печалба от 8 млн\nХахахах или бъркат в Дневник или Интерпол са идиоти.\nРейтинг: 1741 14:13, 04 фев 13 Весело\nАми ако се замислите малко ще разберете и кои са идиотите.\nРейтинг: 672 14:14, 04 фев 13 Неутрално\nВсяка крайност е ВРЕДНА! А днешният футбол е телевизионни права, реклама и букмейкърство..тоест пари, пари и..пари...Няма спорт изобщо Да избереш Катар за домакин на световно първенство..да "работиш" в УЕФА И ФИФА..това са пари и ..пари.. Къде остана спортът и футболът????\nРейтинг: 660 14:24, 04 фев 13 Неутрално\nНямаше да е зле да кажат за кои мачове става дума... Сега ще започне едно гадаене и опровергаване....Иначе тези измислили цели схеми...Лаици! По-лесно е както е в България - в багажниците и на разходка в гората хахахаа\nРейтинг: 442 14:25, 04 фев 13 Неутрално\nПо-скоро са докарали 24 мил.евро като 8 са печалба...т.е чисти..\nРейтинг: 660 14:28, 04 фев 13 Неутрално\nЩе е много интересно и друго - отпадането и на Левски и на ЦСКА от евротурнирите тази година беше моооого съмнително. Че са слаби, слаби са, но пък играха срещу абсолютни анонимници и коефециентите със сигурност са били доста високи след като нашите бяха фаворити в двубоите...\nРейтинг: 551 14:29, 04 фев 13 Неутрално\nЗаложени са 16 милиона с които са спечелени 24 милиона, а чистата печалба възлиза на 8 милиона - това е първи вариант! Втори вариант - след разплащане с изпълнителите по веригата е останала чиста печелба от 8 милиона!\nНещо нормално когато не се публикува цялостното разледване или изнесения доклад.\nРейтинг: 1113 14:36, 04 фев 13 Неутрално\nБуда е виновен\nРейтинг: 442 14:53, 04 фев 13 Неутрално\n8 милиона печалба от 380 мача - нещо не се връзват сметките.\nРейтинг: 612 14:54, 04 фев 13 Неутрално\nГолемия Перуци каза, че е разследвал и такива работи в България няма.\nДет' са вика: Виждал съм, но няма!\nРейтинг: 702 15:09, 04 фев 13 Неутрално\nА колко много минуси съм инкасирал от безумните РРКК, когато твърдя, че в т.нар. бели, развити, демократични и пр. държави корупцията е на несравнимо по-високо ниво от нашенското...\nА пък за уговорените мачове там - тези 380 са капка в океана - вервайте ми!\nРейтинг: 451 15:10, 04 фев 13 Неутрално\nЕдиния мач е между Челси и Шахтьор Донецк, а другия е сигурно на Ман Юнайтед.\nРейтинг: 702 15:16, 04 фев 13 Неутрално\n[quote#17:"soldierism"]Единия мач е между Челси и Шахтьор Донецк[/quote]\nИ спиращото дъха 4:4 между Челси и Ливърпул\nРейтинг: 768 15:29, 04 фев 13 Неутрално\nЧестно казано съм изненадан от ниските стойности на разкритите обороти, макар това наистина да е само началото. Мисля си, че единственият изход е закриването на хазартната индустрия в частта и, която се занимава със спорт. Връзката спорт-хазарт не влияе никак добре на спорта, а най-вече на младите, които тепърва навлизат в професионалния спорт. Финансовото изкушение винаги ще пробива и без това рехавите морални прегради в този мултимиларден бизнес.\nРейтинг: 451 15:46, 04 фев 13 Неутрално\nличи си брат\nРейтинг: 551 15:57, 04 фев 13 Неутрално\n"Общо 425 официални лица, представители на клубове, футболисти и престъпници са заподозрени за участие в уреждането на мачовете. "\nхахха,офиц.лица,клубчиците и футболистите на една страна- не са престъпници,хаха..а другите само са престъпници и,на друга страна! )\nРейтинг: 442 16:53, 04 фев 13 Неутрално\nИ ние се чудим защо нашите отбори на могат да пробият в Европа.\nРейтинг: 1602 16:55, 04 фев 13 Любопитно\nИмало и среща, играна в Англия!!! Мно-о-ого плоско внушение - видите ли, в Англия се уговарят мачове. А останалите 379 са без значение.........\nРейтинг: 4307 17:25, 04 фев 13 Неутрално\nЗвучи много добре,но ще е много трудно при сегашната ситуация у нас!\nРейтинг: 230 17:54, 04 фев 13 Неутрално\nСпоред Spiegel Online, един от мачовете под въпрос в Европейската лига е между ФК Базел и ЦСКА София. От мачовете между държави е цитирана България срещу Естония през февруари 2011 в Анталия....\nРейтинг: 1389 18:39, 04 фев 13 Неутрално\n[quote#1:"КМЕТ В СЯНКА"]чакаме и тук ![/quote]\nНе се надявай. Преди две седмици в едно разследващо предаване по италианската телевизия се говореше именно за тези мачове в Италия. Там от повече от 2 години текат разследвания, има и арести. В това предаване имаше и голяма част за България. Дори си задаваха въпроса „Как в България никой нищо не прави, след като има предоставени някакви доказателства“? Ако ти е интересно ще ти пусна и линк.\nРейтинг: 497 18:50, 04 фев 13 Неутрално\nБати новината. Име на отбори няма.Име на футболисти няма.\nРейтинг: 388 18:59, 04 фев 13 Неутрално\nМного си прав,ПЛ си е най-чистата с години наред и затова тотализаторите по цял свят разчитат главно на нея!\nРейтинг: 660 19:54, 04 фев 13 Неутрално\nВ Италия имаше разследване, но бих казал много съмнително.... бяха уличени много хора, но никой не разбра на какъв принцип наказаха Конте, а пък оправдаха Маури, Кришито или Канаваро от Наполи например....И там свършиха нещата наполовина като останалата част от сапунката ще бъде предоставена по традиция в края на шампионата когато е най-интересно....\nП.С. Името на профила ти ми напомня на една невероятна песен на Лучо Далла! Невероятна е!\nРейтинг: 1389 20:13, 04 фев 13 Неутрално\nВсе пак разследванията още продължават, така още нищо не може да се каже какъв ще е резултата.\nП.С. Когато мислех какво име да сложа на профила, спонтанно ми дойде това, Далла все още бе жив. А сега болезнено ми напомня за него. Вечна му памет!!!\nРейтинг: 846 20:30, 04 фев 13 Весело\nЕвропол да си разкрива каквото иска, ние сме спокойни - в българският футбол такива неща не се случват!?\nРейтинг: 1389 21:08, 04 фев 13 Неутрално\nТук можеш да получиш някои отговори.\nРейтинг: 660 00:54, 05 фев 13 Неутрално\nАз знам, че разследването в Италия все още продължава, но това е проблемът, че доста избирателно посочват фактите...При Калчополи също не всичко от доказателствата се показа на бял свят, а доста отбори трябваше да го отнесат, не само Юве!\nП.С. Лучо наистина беше велик, текстовете на песните му са просто...неописуеми! А и като човек - ГОЛЯМ!\nРейтинг: 247 10:33, 05 фев 13 Неутрално\nИскам да разследват полуфинала реванш от 2009 г . между Челси и Барселона. Доста интересни неща може да си признае съдията ако има смелост.\nРейтинг: 1488 11:32, 05 фев 13 Неутрално\n[quote#30:"AModoMio"]Все пак разследванията още продължават, така още нищо не може да се каже какъв ще е резултата. [/quote]\nТочно така http://www.cittaceleste.it/notizie/inprimopiano/notizia/item/5126-calcioscommesse-nuovi-particolari-su\nМаури далеч не е оправдан за каквото и да е. То и Канаваро не беше оправдан, там отмениха наказание по причини, които не знам. Прави впечатление, че отразяването на тоя скандал в БГ е под всякаква критика. Футболът не е само Барселона и Реал и Роналдо и Меси.\nАз се питам дали странната пасивност на Лацио този трансферен прозорец, оставила отбора в някакво странно бартерно положение (при толкова наказани, контузени, изцедени футболисти) няма и обяснение свързано с очаквано наказание. Но това е изцяло в сферата на размисъла.\nРейтинг: 1488 11:45, 05 фев 13 Неутрално\nРейтинг: 660 12:22, 05 фев 13 Неутрално\nДо коментар [#35] от "Antonio Candreva":\nТо всички отбори в Италия бяха пасивни през зимния прозорец, само Милан успя да вземе Балотели който струва пари... Останалите закърпват някакви дупки и това е! Явно Лотито е преценил, че с тези футболисти може да влезе в тройката, а пък Лулич според мен все още не е разкрил потенциала си!\nРейтинг: 1488 12:29, 05 фев 13 Неутрално\n[quote#37:"Gaetano Scirea"]То всички отбори в Италия бяха пасивни през зимния прозорец[/quote]\nНе си прав, Интер взе:\nКОвачич, Кузманович и Езекиел Скелото, както и Диего Лаксалт от лятото. Взе под наем и вратаря Хуан Пабло Карисо. Наполи взе друг млад талант от Югославската школа - Йосип Радошевич, както и Роландо от Спортинг (май) и Армеро от Удинезе.\nРейтинг: 660 13:05, 05 фев 13 Неутрално\nОт всичките тези които изброи няма нито един който да е безспорна класа... Само Армеро има потенциал, но в Наполи не е същото като в Удинезе...Иначе прави впечатление колко млади таланти се взимат в последните години от бившите югославски републики, Юве също взе някакво момче от Хърватска, но тепърва ще се види дали инвестицията си струва!\nРейтинг: 1488 13:31, 05 фев 13 Неутрално\n[quote#39:"Gaetano Scirea"] няма нито един който да е безспорна класа[/quote]\nСърбина и хърватите ги водят за едни от най-големите таланти. За Лаксалт същото се говори - всички са много млади. Не съм ги гледал освен Армеро, който и на мен ми прави впечатление. Но не е като да не взимат. Просто взетите не са изградени звезди, а млади таланти и затова не правят толкова впечатление на широките кръгове. Интер взеха добри играчи според мене... Много добри. Всички от челото взеха без Лотито П#$раса (Ok, Переириня взе, но десен халф, съвсем не беше най-проблематичното звено. Иначе май има хляб в него...Ама само 15 мин, с Дженоа е малко да кажеш).\nРейтинг: 660 13:44, 05 фев 13 Неутрално\nДо коментар [#40] от "Antonio Candreva":\nХич не го долюбвате този Лотито хахахаха! Не мога да разбера защо, честно...вярно, че е някакъв такъв мазен и лепкав, но все пак организационно, че бих казал и игрово сте доста пред Рома, в последните години сте близо до ШЛ, играете в Лига Европа редовно...Спечелихте Суперкупата на Италия, сега сте на финал....Бих казал добро управление с оглед огромните дългове завещани от Краньоти...Ама вие сие знаете де...хахаха\nА за новите в Интер - не забравяй, че при тях винаги има 20 години текучество докато стигнат до качество, така че не е изненада купуването на много футболисти хахаха\nРейтинг: 1488 14:19, 05 фев 13 Неутрално\n[quote#41:"Gaetano Scirea"]А за новите в Интер - не забравяй, че при тях винаги има 20 години текучество докато стигнат до качество[/quote]\nДаже повече от 20 И много погубени млади таланти .\n[quote#41:"Gaetano Scirea"]организационно, че бих казал и игрово сте доста пред Рома[/quote]\nТо не е необходимо много да си по-напред от Рома последните години. Те си бъркат по дупките и ходят на турнета с Принцовете\nЛотито е голяма тема.... . Казва, че умереността във финансите е на първо място, а даде над 30 млн. евро за тоя измислен футболист Сарате ?!? В същото време позволи Интер да му вземе за 2 млн. евро Лаксалт и не успя да вземе Андерсон от Сантос, защото изглежда пак се стисна и пробва нещо под масата. Това е Лотито. (Миналата година пак така стана).\nИзгони Ди Канио, изгони Бехрами, изгони Роки\nКак да не го обичаш?\nРейтинг: 518 17:00, 05 фев 13 Неутрално\nВ спорта е най-голямата мафия!\nРейтинг: 660 19:05, 05 фев 13 Неутрално\nДо коментар [#42] от "Antonio Candreva":\nСтига де, много си краен за Рома хахаха, няма да ти е приятно да го прочетеш, но преди няколко години със Спалети играеха невероятен футбол и само съдиите ги лишиха поне от едно скудето в полза на прИнтер! Иначе за трансферите на Лацио не се ли грижи Таре? Направихте все пак няколко удара - продадохте за добри пари и Бехрами и Лихтщайнер...доста повече отколкото платихте за тях. Ернанес май също беше взет за много малко пари, а сега струва доста. А Зарате мисля, че имаше нужда само да бъде бит малко докато му дойде акъл в главата и щеше да се оправи хахаха\nРейтинг: 1488 19:42, 05 фев 13 Неутрално\n[quote#44:"Gaetano Scirea"]Стига де, много си краен за Рома[/quote]\nХич не съм краен, бъркат си по дупките и си показват Принцовете\n[quote#44:"Gaetano Scirea"]Направихте все пак няколко удара[/quote]\nТе ударите, ОК (забрави Коларов).\nДа, управлението на Лотито не е лошо от бизнес гледна точка (предполагаме така, реалността я знае той). Но Лацио е силно ограничен в целите си, ако щеш дори имиджа на тима не е добър - отбор, който не успява на пазара. А сега очевидно отборът е добър, зрял, играе успешно. Трябваше да се възползва. Можеше повече да постигне, но явно ролята на Лотито е ограничена да подпомага някой.


Тайните на пещерата, където бяха блокирани тайландски деца: ще стане ли туристическа атракция? - Flashnews\nсряда, 19 февруари, 18:04\nВ присъствието на патриарх Неофит отслужиха архиерейска света литургия в памет на Васил Левски\nМалкият правителствен самолет „Фалкон“ пак се е повредил, утре Борисов лети с „Ербъс“-а\nНамериха замръзнали бащата и сина, които се изгубиха в Калоферския балкан\nТайните на пещерата, където бяха блокирани тайландски деца: ще стане ли туристическа атракция?\nпубликувана от Нели Златева на 10 юли, 2018\nЛондон дава $1,6 млрд. за суперкомпютър за климата17 февруари, 2020\nОбичате да си доспивате сутрин – дали това ви прави по-глупави или по-умни?16 февруари, 2020\nПещерата с дългото название Там Луанг-Кхун Нам Нанг Нон се намира на около 1000 км северно от столицата Банкок, близо до границата с Мианма.\nЗасега е слабо известна и неизследвана поради трудния планински терен.\nПещерата е с един изход и много тесни тунели. Красива е, но през нея преминават много подземни реки.\nСлучаят с откриването на момчетата под земята и организацията на спасителната акция така завладяха вниманието на медиите и широката общественост не само в Тайланд, че властите на страната вече обмислят да превърнат дългата 10 км пещера в туристическа атракция.\nТова заяви отговорникът за туризма в провинция Чианг Раи пред вестник „Банкок пост“. Местната туристическа агенция ще работи заедно с частния сектор, за да се състави подземен маршрут и той да се популяризира както сред местни, така и сред чужди туристи след приключване на спасителната акция.\nТехнологичният предприемач Илон Мъск обеща да остави мини подводницата-„Дивият глиган“ в Тайланд, която може да се окаже част от бъдещия туристически проект в района.\n„Оставям я тук, в случай, че може да послужи в бъдеще. Тайланд наистина е красив“, написа още Мъск в Twitter.\nБлокираните в пещера в Тайланд 12 малки футболисти и техния треньор са поканени лично от шефа на ФИФА Джани Инфантино на финала на Световното на 15 юли в Москва.\nТова обяви футболната асоциация на азиатската страна в социалните мрежи и публикува писмото на Инфантино, изпратено още на 5 юли. То е адресирано до ръководството на ФА на Тайланд и e озаглавена „Послание за подкрепа и утеха“.\nШествие в памет на Васил Левски „Пътя на безсмъртието“\nДжей Ло се омъжва на яхта, пръска 3 милиона за сватбата\nУсилията на Близнаците няма да имат резултат днес, Девите ще водят вътрешна борба между щедрост и скъперничество


Постоянно осветление, източници, видове, модели и приложения. - DivinePictures\nНашата планета се върти… Простичък факт с много комплексни последици. Една, от които е редуването на ден с нощ. Което от своя страна, в зависимост от географското положение на съответното място и сезона формира различна продължителност на нощта спрямо светлата част от денонощието. Всички живи същества са повече или по-малко специализирани за активна дейност през светлата или тъмната част на денонощието, през другата са повече пасивни. Човекът получава повече от 80% от информацията за заобикалящият го свят, чрез очите си. Нашето зрение, е тясно специализирано за работа в сравнително добре осветена среда. Много лошо се справяме при ниски нива на осветеност и на практика сме почти безпомощни на тъмно. Пиша тези простички неща като напомняне, защото като че ли, последните поколения сме загубили представа за нашата безпомощност на тъмно и сме привикнали към изкуственото осветление, с което сме заобиколени навсякъде, като към нещо, което е неизменна и непроменима част от заобикалящият ни свят. А то не е, за съжаление. Макар и напоследък да има т.н. светлинно замърсяване, което довежда до това че голяма част от младите хора никога не са виждали звездното небе, покрито с хиляди звезди, не бива никога да забравяме, че всичко това е само на една крачка от пълния мрак… Достатъчно е да спре тока…\nОттук насетне ще пиша за хората, които са виждали звездното небе, знаят какво е нощ и са сигурни колко е важно за нас, да имаме източник на осветление, ако желаем да можем да сме активни, в каквото и да е действие през нощта, или през деня на място, където липсва достъп на дневна светлина.\nПървите средства за осветление са били факли или просто горящи главни от огъня. Оттогава насетне има изминат много дълъг път до настоящите източници на светлина, на които е посветена тази статия.\nРеално приложимите, преносими източници на светлина, най-общо могат да се разделят на четири големи групи:\nНа течни горива\nНа газообразни горива\nС източник химическа реакция\nС източник на електрически ток\nИма и други начини и методи за осветяване, които са твърде далеч от целите на тази статия.\nМакар и по-стари разработки, източниците на светлина, при които се използват течни горива, не бива да се пренебрегват. Те са най-нискотехнологични, което е предимство в случай на пълна липса, на каквато и да е инфраструктура и производство. Към тези източници, можем да добавим и свещите, производството, на които може да бъде организирано дори и в съвсем примитивни условия. Тук са фенерите, познати на по-възрастните от детството им с ветроупорно стъкло и понякога с отражател отзад и работещи на газ за осветление. Различните типове и видове кандила и прочие. Като най-съвършена и напредничава конструкция от този тип осветителни тела може да се посочи петромаксовата лампа. Там имаме и по-високо налягане, постигано обикновено с бутална помпа и т.н. „чорапче”, дюза и предпазно стъкло. Предимствата на този вид осветителни тела са сравнително лесното съхранение на течните горива, както и ниската технология, която е необходима за добива, пренасянето и рафинирането им. Недостатъците са бавното запалване, липсата на водоустойчивост, ( с някои изключения, които при всички положения потвърждават правилото) а също и невъзможността за лесно фокусиране и осветяване на далечни предмети. При пълна липса на инфраструктура, този със сигурност биха били особено полезни при домашни дейности и обичайни занимания на закрито. Но са твърде далеч от възможности да осигуряват осветление в бързо променяща се обстановка извън малки затворени помещения.\nПодобен вид и със силно сходни възможности са лампите на сгъстен горлив газ, примерно пропан бутан. Предимство при тях е удобството и лесната експлоатация, недостатък е нуждата от сериозна промишлена инфраструктура за производството, сгъстяването и пакетирането/пълненето на сгъстен газ в съответните съдове. Освен това, осветителните тела с газ пропан бутан, са неприложими при изисквания за пренос в самолет или дори с автомобил, ако той ще бъде излаган на високи температури. Във всички друго, включително фокусировка и т.н. много приличат на източниците използващи течни горива.\nИзточниците на светлина генерирана от химическа реакция, са все още екзотичен вид. Макар и да получиха разпространение във вид на пръчки, които след чупене започват да светят за определен период от време. (обикновено десетина часа) те имам своите големи недостатъци, свързани основно с ниската им издръжливост на екстремни температури и най-вече нежеланото им унищожаване, при механични усилия, което може да изиграе много лоша услуга, в неподходящия момент. Тук в този вид спадат и различните светлинни гранати, ракети и прочие, чието приложение е тясно специализирано, кратко във времето и изискващо специална подготовка и условия.\nПоследният вид източници на светлина са тези използващи електрически ток. Те са и най-разпространените и познати на всички в момента. С изобретяването на електрическата крушка от Едисон, настъпва преломен момент в технологиите за осветяване. Точно и този вид източници ще разгледаме подробно.\nИзточници на светлина използващи електрически ток.\nДълго време, основна роля в изкуственото осветление играеха лампите с нажежаема жичка( http://bg.wikipedia.org/wiki/%D0%9B%…87%D0%BA%D0%B0 ). Преобразуването на електрически ток в светлина може да се осъществява и с волтова дъга, използвана при специални прожектори и киномашини. Но лампите с нажежаема жичка, нямаха алтернатива в много широк спектър източници, от такива с размери от глава на карфица до крушки с наистина впечатляваща големина. Принципът на работа на тези лампи е много прост. На две или повече основи, е закрепен навит проводник с определено съпротивление и висока температура на топене, в двата края на който се подава електрически ток. При това той се нагрява до определена температура и започва да излъчва и във видимата част от спектъра. Обикновено балонът, който е изпълнен от стъкло, се пълни с инертен газ, който запазва от „прегаряне” т.е. взаимодействие с кислорода от въздуха. Инертният газ, както и в някои модели, съчетанието с повишено налягане, позволяват работа при по-висока температура на работната нажежаема жичка, оттам и достигане до предварително зададени параметри, като спектър и сила на светлината.\nОсновен проблем при този тип източници на светлина е техният коефициент на полезно действие (КПД). По същество те са източници на топлина, със страничен ефект лъченето във видимия спектър. Тук разбира се, следва да се отчете фактът, че ние хората имаме много тесен спектър, който възприемаме през очите си т.н. „видим” ( http://bg.wikipedia.org/wiki/%D0%92%…82%D1%8A%D1%80 ). Тук, а и за по-нататък в публикацията, ще използвам като илюстрация за ефективност лумени на ват, т.е. колко лумена за един ват приложена мощност получаваме от един светлинен източник, във видимия спектър. За да бъде по-ясно, видим спектър това е светлина с дължина на вълната от ~780nm (червено) до ~390nm(виолетово) Няма да се впускам в подробни обяснения относно единицата лумен, за целите на тази статия е достатъчно да се знае, че единицата лумен определя количеството светлина, отделяна от точковиден източник, която достига интензитет в определена площ от една кандела. Тук ще трябва да добавим и какво е кандела. Всъщност още от името (свещ) може да се предположи, че това е единица, за която основна мярка е силата на светлина, която бива доставена от една свещ. Т.е. една свещ = една кандела. Разбира се, сега единицата е дефинирана много по-точно, но тук навлизаме в обяснението за физични величини, които са далеч от предмета на статията.\nЗа практически цели и като илюстрация на единицата лумен, една типична лампа с нажежаема жичка с мощност 100 вата, осигурява средно 1100 лумена или ~11 лумена на ват.\nСъвременните лампи с нажежаема жичка, в които са приложени редица нови технологии и открития понякога успяват да достигнат и стойности от порядъка на ~20 лумена на ват.\nТъй като ние се интересуваме тук от преносимите източници на светлина то можем да отбележим, че огромна част от тях, дълги години беше доминирана от фенерите с различна форма, размери и възможности с лампи с нажежаема жичка. Те също през годините са претърпели много усъвършенствания и са ставали все по-използваеми и практични. Типичен представител на ранните преносими фенери:\nФенерите с нажежаема жичка имат много предимства най-важните, от които са, простота, ниска технология позволяваща производството им навсякъде по света, лесна поддръжка, а също и нещо много важно, широк и равномерен светлинен спектър, който е с висока използваемост или другояче казано имат висок CRI индекс. Недостатъците на тези фенери са много съществени и те доведоха постепенното им изтласкване от пазара и ще доведат в много близко бъдеще до пълното им изчезване. Основен проблем е изключително ниската им ефективност, краткият живот на лампите с нажежаема жичка, а също и ниската устойчивост на удари, когато лампата работи.\nТук ще се наложи въвеждането на още малко теория, за да може да продължим нататък. Преди малко бе споменат индексът CRI (Color Rendering Index) или индекс определящ правилното цветовъзприятие. Човешкото око е един изключително съвършен орган съпоставен със задачите, които еволюцията му е поставила. От друга страна той е силно нелинеен и строго индивидуален за всеки човек. Индексът CRI е една величина от 1 до 100 (100 е най-съвършеното цветопредаване), която определя доколко определен източник (в проценти) осигурява правилно цветопредаване съпоставен с естествено осветление в слъчнев ден няколко часа след обяд. Предполагам ясно става, че CRI индексът не е нещо точно и ясно определено и проверяемо, както използваните физични константи и величини. Но дава добро определение на качествата на един източник на светлина за нуждите на човешкото око. Все пак, винаги следва да сме наясно, че два източника на светлина с различен спектър може да имат еднакъв CRI индекс и въпреки това при различни условия, а дори и при близки такива да дават различни резултати на практика. Затова и още малко с теорията. Ще трябва да въведем и понятието крива на Круитоф. ( http://en.wikipedia.org/wiki/Kruithof_curve ) Наречена е така по името на физика Круитоф и отразява връзката между силата на осветяване и цветната температура на източника на светлина. Цветната температура, е важна характеристика на източниците на светлина. Тя се мери в единици Келвин. Няма да се впускам в теоретични обяснения, но ще дам примери:\nВисоката цветна температура е от 5000 Келвина и нагоре, която за изразителност се нарича студена светлина. 1700 до ~3000 Келвина е т.н. „топла светлина” и между 3000 Келвина и 5000 Келвина е т.н. „неутрална светлина”. Като примери за илюстрация на различни светлинни източници може да се посочат:\nСветлина от запалена клечка кибрит : 1600 Келвина\nСветлина от свещ : 1900 Келвина\n2500..3500 Келвина : светлина от типична лампа с нажежаема жичка.\n~4000 Келвина : лунна светлина, някои ксенови лампи.\n~5000 Келвина : дневна слънчева светлина по обяд приблизително.\n~5500…6500 Келвина : дневна слънчева светлина при висока облачност.\n~9300 Келвина някои компютърни монитори, светодиодни излъчватели.\nКривата на Круитоф отразява отношението между цветовъзприятието и силата/интензитета на светлината. Като пример, дневната светлина при висока облачност, която достига до 6500 Келвина се възприема от очите на повечето хора като съвършено бяла. Докато един изкуствен източник на светлина със същата цветна температура (да речем някои LED фенери) ще бъде възприеман от много хора като студен и клонящ към виолетово, при което повечето цветове ще бъдат неправилно възприемани. Точно това е разликата, която се получава от силата на осветеност при различните източници на светлина. Затова и когато оценяваме един източник, винаги трябва да вземаме предвид, неговият интензитет заедно с цветната му температура. Още малко с практическите примери, при нисък интензитет на светлината отново да речем от малко фенерче, с цветна температура ~3000 Келвина ще бъде възприемана от повечето хора като дневна бяла, при нивата, които осигурява този източник и респективно фенерчето ще бъде оценявано високо от гледна точка, правилност на цветовъзприемането…\nПонеже темата на публикацията е за преносими източници на светлина, ми се ще час по-скоро да стигнем до конкретика, но без определени теоретични знания, не може да се намери правилното решение в много случаи. Дотук, стана ясно, че интензитетът и цветната температура са много важни при оценката на всеки източник на светлина. Има и още един параметър, който също е много важен и определящ за качеството на осветяване. Това е спектралната характеристика на светлинния източник. Тя е особено важна в наши дни, защото сега като основен светлинен източник започва да се налагат светодиодите. При тях, за разлика от лампите с нажежаема жичка, спектърът на излъчване е много по-неравномерен и далеч от повечето видове източници. Без да се впускам в теоретични подробности относно принципите на работа на светодиодите, прилагам една графика, от която се вижда ясно спектърът на излъчване на един типичен светодиод.\nВ следващите графики, вие виждате типичният слънчев спектър следобед, както и спектърът на лампа с нажежаема жичка и диод съпоставени с него. Моля имайте предвид, че при това спектърът на диода, който е приложен е нетипичен и е възможно най-доброто постижение към момента в индустрията. Това е т.н. high CRI модел. Ако погледнете типичната крива на стандартен диод приложена по-горе ще забележите драстична разлика. Ясно е, че нашите очи са еволюционно най-добре адаптирани към дневния слънчев спектър и колкото по-различен е спектърът на един източник от това, с което сме свикнали, толкова по-лошо възприемаме това, което виждаме и съответно мозъкът по-трудно се справя с анализа на изображението.\nЗащо, след като лампата с нажежаема жичка се справя добре, ние толкова се интересуваме от диодите като източник на светлина. Преди всичко заради ефективността. Както и по-горе споменах, лампите с нажежаема жичка имат изключително ниска ефективност като светлинен източник. Тук е мястото да се спомене какъв процент от приложената енергия различните светлинни източници преобразуват в светлина:\nГазова лампа: ~0.3\nТипична лампа за осветление с нажежаема жичка 100W: ~2.0%\nСпециални лампи с нажежаема жичка: ~5.0%\nФлуоресцентни лампи :~18%\nГазоразрядни лампи: ~30%\nИдеален източник (моно спектър – само зелено 555nm): 100%\nСветодиод към момента: над ~35% и при това ефикасността на светодиодите нараства изключително бързо с развитие на технологията. В момента е достигната границата от над 200 лумена на ват, всяка година този параметър расте, като неговата максимална теоретична стойност може да достигне до ~600 лумена на ват. Развитието на параметрите на светодиодите сега е съпоставимо с това на процесорите в изчислителната техника като скорост и перспективи. Тук съм длъжен да добавя и забележката, че параметърът 600 лумена на ват е за монохроматична светлина, т.е. зелено, а не за бяла с приемлив спектър. За бял спектър се предполага теоретична граница от над 250 лумена на ват… Всичко това ясно показва, че светодиодите към момента нямат никаква алтернатива като източници на светлина, особено при преносимите и портативни устройства.\nИзключвайки някои тясно специализирани приложения, няма и не може да има съвременен фенер, който да е с друго, освен светодиод като източник на светлина. Успоредно с увеличаването на ефикасността, пада и цената на светодиодите, което постепенно ще увеличава и делът им при другите видове източници на светлина, като автомобили, за стационарно вътрешно осветление и прочие. С темповете, с които в момента се развива тази индустрия, се предполага, почти пълно изчезване на алтернативите на светодиодите до десетина години.\nТук му е мястото да видим какви са предимствата и недостатъците на светодиодите и какво трябва да се има предвид, когато те са избраният от нас източник на светлина.\nВисок КПД (коефициент на полезно действие)\nГолям ресурс – дълъг живот\nУстойчивост на вибрация и механични въздействия\nВъзможност за излъчване на тесен спектър\nНиска инертност, висока скорост на задействане, без проблем се реализира плавно управление на яркостта\nПрегряването им снижава ресурса драстично\nИмат високи изисквания към източника на захранване\nМного сложна замяна\nЗа пълноценното използване, изискват допълнителна електроника\nПонеже оттук насетне, основно ще се разглеждат фенерите със светодиоди, няколко думи за тези с нажежаема жичка и основните им недостатъци, от гледна точка практическо използване.\nМакар и като основен недостатък да се счита, ниския коефициент на полезно действие, другите недостатъци са късият живот на лампите и най-вече липсата на алтернативност при източниците на захранване. Какво имам предвид? Вгледайте се в описанието да речем на много разпространените фенери MagLite с лампа с нажежаема жичка. Винаги и категорично пише, че те могат да се експлоатират само и единствено с алкални батерии. Макар, че тази статия е насочена към източниците на светлина, то държа да отбележа, че те са тясно свързани с източниците на ток. Точно алкалните батерии са един от най-непрактичните такива. Конкретно за преносими фенери, алкалните батерии, освен, че са капризни, работещи в много малък температурен диапазон, но и много опасни, защото лесно «протичат» и така унищожават устройството, в което са поставени. Всъщност въобще и под никаква форма не препоръчвам използването на алкални батерии, освен в случаи на опасност, когато нямаме никаква друга опция.\nФенерите, на които може да се разчита в аварийна обстановка, навсякъде и при всички условия, задължително следва да поддържат целият спектър от източници на ток със съответните физически размери, като се започне от цинкови батерии и се стигне до литиевойонни зареждаеми и литиеви за еднократна употреба. Тук отново се връщаме и към основната тема, какво гледаме, как да избираме и какво означават различните обозначения на отделните модели фенери.\nПървият и основен въпрос при избора на един фенер, е за какво ще служи, какви ще са изискванията към него. За съжаление, както и при почти всичко, което ни заобикаля, напълно универсално решение, която да работи еднакво добре за всичко няма.\nНека почнем с това каква светлина и колко фокусирана ни е необходима. При всички положения, работата на близко, в лагера, при работа по автомобила също и въобще, когато се касае за близко разстояние, е много удобна с източник, който дава равномерно, широко поле примерно над 60 градуса осветеност и най-вече с липсата на артефакти (дефекти) в него. Те са особено дразнещи, когато да речем фенерът се използва за четене и всяко движение с него довежда до движение и на светлинни петна, които се регистрират и от периферното зрение, дори да не са в центъра на погледа. Тук трябва да отбележим и двете принципно различни решения, фенер или челник. Челникът е нещо, което вече е познато на мнозина, удобно и практично, освобождаващо двете ръце и е един незаменим помощник. Там, където ви трябват и двете ръце, при това и осветление, челникът няма конкуренция. Горният въпрос, относно полето за осветяване и неговата равномерност, важи и то с пълна сила и за челниците. Ако имаме т.н. «хот спот» или на български, централно петно с по-голяма яркост, това ще е много удобно при ходене, тичане и въобще работа и разходка сред големи пространства, където ви трябва да можете да имате както периферно зрение, така и далечен поглед. За четене и работа на близко, пък това е неудобно. Ще вметна, че и сега има на пазара решения, позволяващи префокусиране на източника на светлина и промяна за осветяваното поле. За съжаление, това винаги е компромис и не може да се сравни с решенията конкретно по дадено изискване. Освен това, почти всички системи позволяващи преформатиране на осветяваното поле, не са водоустойчиви, поради характера на реализацията на решението с движещи се части в него. Като идеално решение, практиката сочи, наличието на челник с широко, равномерно осветяемо поле + ръчен фенер, за далечно осветяване. При ръчните фенери, отново стигаме до избор между концентриран тесен лъч, по-широко поле или светло петно в средата с периферен кръг с равномерно осветяване. Както започнах, водещ критерии за избора са вашите цели. Следващото решение, е въпросът за това какви режими на работа са необходими за постигането на целите, които имаме, както и начините за избора им. Различните степени за сила на осветеност, са много полезни при практическото използване, на които и да е осветително тяло. При фенерите за полева работа са незаменими. И макар, че първата реакция на всеки е да се поинтересува от максималната яркост, която осигурява един фенер, то не по-малко важен параметър е и минималната яркост. Съвременните фенери позволяват постигани стойности от порядъка на 2 лумена, а понякога до 0.02 лумена. Тези режими, са много приложими при ходене в пълна тъмнина, за ориентация или за дежурно осветление. Когато ходите в пълна тъмнина, силната светлина от фенера ви позволява да виждате в осветения кръг, но понеже очите се адаптират към нея, извън осветеното петно не виждате нищо. Това пречи много на ориентацията и при това колкото и да е икономичен фенерът, скоро ще останете без светлина, освен ако раницата ви не е пълна с батерии… Слабата светлина от друга страна позволява да виждате достатъчно колкото да ходите, при това запазвайки периферното зрение и възможността за ориентация и чувствителността към слаби светлини и отблясъци. Тези режими неслучайно се наричат обикновено «mood mode» «лунен режим», до голяма степен осветеното поле е, както ако бъде осветено от луната… Също така, заслужава да се отбележи и приложимостта на ниските режими, от ловци, при използване на уреди за нощно виждане и т.н. Тези режими се характеризират при правилно изпълнение на фенера с изключително малка консумация, която може да осигури при първокласните реализации, десетки дни само с една батерия АА например, на ниво на осветяване, достатъчно за четене на текст. Тук обаче, трябва да се открие скоба и да се обърне внимание върху реализацията на тези режими. По-горе бе споменато, че LED (светодиодите) позволяват лесно постигане на ниска осветеност. Това е така, но има и своите странични ефекти. Ако просто регулираме токът през един диод и плавно го намалим, естествено ще получим и съответната промяна в силата на светлината от него. Но също така ще се промени и спектърът на излъчваната светлина и при такива ниски токове, вероятно ще е не много приложим. Тук начинът за реализация при фенерите от висок клас е обикновено с използването на широчинно импулсна модулация или простичко казано с пускането на импулси с ток подходящ ток, през подходящ интервал от време. Ту трябва да се внимава с конкретната реализация, защото ниската честота на управление се регистрира от окото като неприятно трептене, а също с появата на стробоскопични ефекти върху движещи се обекти. От друга страна при по-високи режими на осветяване, управлението на тока през светодиода превъзхожда импулсното като ефективност. Затова и важен параметър на всеки фенер е, ефективността на неговия преобразовател (DC-DC convertor) при различните режими. Има фенери, при които за постигане на максимална производителност и икономичност се използват и смесени методи за управление.\nКолкото до дълговечността на един светодиоден фенер или челник, то тя изцяло се определя не от написаното в рекламите, а от температурните условия и коректното управление на диода. Нека не забравяме, че средният живот на един светодиод, посочван от производителите ~100 000 часа, е изпълним само в идеални за светодиода условия. При реално натоварване, със сигурност, той не може да надвиши 30 000 часа, което само по себе си е напълно достатъчно. Но, това важи само за добре проектирани и изпълнени фенери и челници. Точно тук, е и основната разлика между фенерите, на които можете да разчитате и тези, които има понякога изключително кратък живот. Животът на един светодиод, който работи в т.н. “директ драйв” т.е. без ограничител към батерията се измерва в десетки часове. Реално такъв фенер е съвършено безсмислен, защото светодиода се сменя трудно и струва много по-скъпо от една лампа с нажежаема жичка, която при това ще ви даде много по-уверена и дълга работа. Не са особено подходящи и решенията, при които за регулиране на тока през диода, се използва съпротивление. Това е разпиляване на ресурс и превръщането на енергията на батерията в ненужна топлина. При това тези схемни решения, изискват работа само с определен вид батерии и в никакъв случай не позволяват използване на широк спектър източници.\nТук ще направя малка скоба, относно видовете батерии. Има голяма разлика между да речем, една алкална батерия АА, литиева за еднократна употреба АА, NiMh АА и литиевойонна със същия размер АА, която при това е 3.6 волта. Напрежението на другите, макар и указано като 1.5 върху батерия също не е еднакво. Типичните зареждаеми NiMh батерии само веднага след зареждане достигат близки до тази стойност напрежения, всъщност най-дълго време, при ток в рамките на техните възможности, те поддържат ~1.2 волта. Като техен антипод, може да се посочат литиевите, които могат в началото да достигнат до 1.7 волта. Алкалните пък, от 1.5 волта имат рязко спадаща надолу характеристика на напрежението спрямо времето. Всичко това напълно обезсмисля какъвто и да е фенер или челник, който няма т.н. правотоков преобразувател (DC-DC convertor). Това е първото и задължително условие за надеждна и качествена работа.\nДругите важни елементи, на един фенер това са материалът на тялото, повечето производители гордо декларират авиационен алуминий, като използван материал, нещо, което на практика нищо не означава. Но един некачествен материал довежда до бързото износване и похабяване на устройството. Следващият важен елемент, това е анодизирането на повърхностите на фенера или челника. Това ги предпазва от корозия и от лесно надраскване. Има много покрития с различно качество, които съответно и осигуряват различен живот. Резбите също са важен елемент. При нискокачествените устройства, те се изтриват бързо при това работейки много лошо и некомфортно за притежателя. Друг важен елемент, това е рефлекторът и неговото покритие. При избора си, следва да имате предвид, че много често има фенери с избор между гладък и текстуриран рефлектор. Първият ще ви осигури, максимално далечно осветяване, но то ще е за сметка на артефакти (дефекти) в осветеното поле. Различните светодиоди са повече или по-малко склонни към проекцията на такива дефекти, видими обикновено като по-тъмни пръстени.\nСлед рефлектора, иде предпазното стъкло. То се нарича стъкло, но е такова само в качествените и обикновено скъпи фенери и челници. При това, качествените реализации, задължително използват т.н. оптично просветлени стъкла, точно като на оптичните прибори. Това ви осигурява до 7% повече светлина.\nПри мощните светодиодни фенери и челници, е много важна и общата реализация на корпуса и неговите възможности за качествено и ефективно топло отвеждане.\nДотук разгледахме общите технически принципи и изисквания към проектирането на един фенер. Сигурен съм, че повечето от производителите са съвсем наясно с теорията, но за съжаление, появи ли се търговията, започват и компромисите, понякога големи, друг път по-малки… Тъй като идеята бе, да напиша общ материал, който да е в помощ при избирането на един фенер, ще се опитам да обобщя типичните технически проблеми, както и начините за практическа реализация. Също така, трябва да сте наясно, че фенерите, както и повечето инструменти, не могат да са абсолютно универсални. Всеки модел ще има предимства и съответно недостатъци в зависимост от средата и условия за експлоатация. Познаването на техническите детайли, ще ви позволи да изберете точно този фенер, който максимално добре ще удовлетвори вашите изисквания.\nИ така, в практически аспект, е важно първо да определите целта. Съвсем примерно, ще направя едно практично разпределение по групи, което да илюстрира разликите:\n1. Малко фенерче за ежедневно носене и универсална употреба.\n2. Ръчен фенер за използване от полиция, военни, специални служби и прочие, т.н. тактически фенер.\n3. Фенер за търсене и издирвателни операции.\n4. Фенер за къмпинг, рибарски занимания, почивка сред природата.\n5. Специализирани фенери с тясно приложение\nБъдете сигурни, че макар понякога фенер от едната група да може да замести друг, това няма да е пълноценна замяна и всяко по-интензивно използване ще ви доведе до решението да се сдобиете с правилното решение.\nИ така, група едно: “Малко фенерче за ежедневно носене и универсална употреба”\nЯсно е, че първото условие към това фенерче, е неговият размер. Съгласете се, че колкото и си харесвате един фенер, ако той е с размера и теглото на палка шпеков салам, ще го поносите ден, два и после ще си го оставите в къщи. Освен малките размери, е много важно и фенерчето, да е механично здраво, така че ежедневното носене да не го износва и амортизира лесно. Което значи, задължително механични защитни гривни, препоръчително от стомана. Стъкло, която е защитено от изпъкнала гривна около него, със сравнително малък размер. Възможност за закачане по дрехите, щипка, място за закачане на връзка. Задължително е за такова фенерче, да има възможност за сигурна забрана за включване. Колкото и хитроумно да е измислен един бутон, то бъдете сигурни, при ежедневно носене, ще го натиснете, без да искате задължително. Ако и не забележите, малкият проблем ще бъде това че оставате без батерии, респективно и без фенер, когато ви потрябва. По-големият проблем, е шансът фенерчето да прегрее, включително и ако в него има литиево йонна батерия да се стигне фо по-голям инцидент. Да не говорим за съкращаване животът на светодиода. Всичко това заради случайно задействане и това, че фенерчето не се охлажда, защото си стои на “сигурно място” в джоба или чантата ви. Избирайки фенерче за ежедневно носене, внимавайте и за батериите, с които работи. Такова фенерче се използва сравнително често, при това доста често ви е единственият източник на светлина под ръка, при това далеч от дома и въобще място, където имате избор на батерии. Затова се спирайте на модели използващи масови батерии, които можете да закупите навсякъде. Аз смятам, че перфектният избор е фенерче с една батерия АА, възможно най-малки размери, метален клипс, стоманена предпазна гривна и възможност за поддръжка на поне два режима, един на пълна мощност и втори икономичен, позволяващ дълга работа при нисък интензитет. Добра допълнителна “екстра” ще е, възможността фенерчето да може да бъде използвано като се постави върху твърда повърхност с рефлектора нагоре, т.н. режим “свещ”. Практично е, насочвате го към тавана и постигате сравнително равномерно осветяване на помещението, без да ангажирате ръцете си, както и да светите в очите на останалите.\nСъщо така, поинтересувайте се за формата на светлинния лъч. Стремете се да изберете максимално универсално решение, с централно ярко петно (за да можете да осветите обект сравнително далеч) и добре оформен кръг с по-нисък интензитет около централното петно, който ви позволява да имате общ поглед, както и възможност за бърз избор на обект за осветяване. Носете си винаги резервна батерия, съветвам ви поне тя да бъде литиева. Поинтересувайте се, когато избирате фенерчето, дали бутона за включване е от типа “включи изключи” или е т.н. “тактически бутон, който позволява тихо и мигновено включване, без да е нужно прещракване. За ежедневно носене, тактическият бутон е неудобен, предпоставка е за често случайно задействане, при това често се случва фенерите с такъв бутон, да имат някаква постоянна консумация, която неусетно ще ви “изяде батериите”… Отлична комбинация е бутон “щрак – щтрак”, с нулева консумация при това да е “скрит” в корпуса. За фенерчето за ежедневно ползване, разбира се, е важно и възможността за ползване на всички типове батерии, качественият диод с висок CRI индекс, възможността да осигурим като минимум към днешния ден поне 150 – 200 лумена с една батерия АА. Много практично е, ако имате на разположение и режим, позволяващ ви с една батерия АА, поне няколко денонощия непрекъснато светене с нисък интензитет. Задължителни са качественото покритие, здраво и издръжливо, както и добре направени резби + качествени силиконови пръстени. Въобще не дискутираме изискването за 100 издръжливост на потапяне във вода, няма фенерче за ежедневно ползване, което да не бива потапяно и заливано с всякакви възможни течности… И не забравяйте, че фенерът за ежедневно носене, е източникът на светлина, който винаги трябва да е с вас, бъдете сигурни, че ще ви потрябва задължително точно когато го забравите…\nСледващият фенер, който ще разгледаме, е т.н. “тактически” фенер. Веднага искам да ви предупредя, че обикновено се злоупотребява с наименованието “тактически”. На всякакви фенери, обикновено без повод и причина се лепва наименованието “тактически” само защото това звучи много “военно” и редовият потребител може да реши, че този фенер е “по-така”… Всъщност, ако оставим настрана търговските прийоми и се абстрахираме от огромните надписи, които гръмогласно обявяват за “тактически” какви ли не недоделки, трябва да се опитам да изясним, на какви точно условия би следвало да отговаря един фенер, за да може наистина да претендира да бъде тактически.\nОще самото наименование, подсказва, че става въпрос за фенер, чието основно предназначение ще бъде използването по време на военни действия от съответните хора или при сходни с тези условия. Характерна черта за този тип фенери, са повишената здравина и издръжливост на механични удари. Устойчивата конструкция и задължителните изисквания за резистентност към обичайните горива, масла, течности за почистване и прочие използвани в армията и при полеви условия. Тактическите фенери, като правило имат просто управление, което не позволява грешки при използването му в условия на стрес. Тези фенери, нямат десетки програмируеми режими, достъпът, до които се извършва чрез поредици от натискане на бутони и прочие. Обикновено е достатъчен един режим на пълна мощност и максимум още един режим за икономично използване на батериите и толкоз. Друг важен елемент от конструкцията на тактическите фенери, това е батерийният отсек и конкретно контактуването на батерията/ите с контактните повърхности. Предполага се, че тактическият фенер, по всяко време може да се озове закрепен на оръжие, което автоматично поставя много високи изисквания към контактната група. Да не забравяме, че батериите имат тегло и всеки откат може да доведе до моментното прекъсване на светлината или до още по-лошо, влизане в сервизен режим да речем ако фенерът е прекалено “интелигентен”… Приетият стандарт за използвани батерии от тактическите фенери е задължително литиеви. Само тези батерии може да осигурят необходимият широк температурен диапазон на работа, да са достатъчно леки, да издържат механически претоварванията причинени от отката на оръжието. Това е причината и в такива фенери да се препоръчва избягването на литиево йонни батерии, презареждаеми, защото техният блок за управление (малката печатна платка с няколко чипа) да не издържа механично и често да се чупи. Обикновено, точно когато не трябва. Това естествено подсказва, че другият модул, към който има високи изисквания, това е управляващата платка, на фенера т.н. “драйвер”. Тя също следва да е изпълнена по най-висок стандарт за механична устойчивост и да е способна да издържи претоварванията и нагряването причинено от хиляди изстрели на оръжието, към което фенерът може да е прикрепен.\nОще един много важен елемент е задължителен за тактическите фенери и това е бутонът за задействане, който трябва да има режим позволяващ светването без, щракане. Нали не си представяте как при бойни действия, някой ще святка фенерчето и това ще е съпроводено със съответното озвучаване… Между впрочем, същите проблеми имат и ловците, затова и използваните от тях фенери задължително са с такъв бутон.\nПредвид на изискванията откъм механична конструкция и здравина, съвсем възможно е, светодиодите и решенията използвани при такива фенери да не бъдат последна дума на техниката, те са по-консервативен клон, при тях много се държи на изпитаните решения. Затова и очаквайте при разни други условия, тактическият фенер да бъде по демоде от еквивалента му за ежедневно носене например.\nФенер за търсене и издирвателни операции.\nТази категория фенери, се характеризират най-вече с повишената си светло сила. Ясно е, че за да изпълняват основната си задача, е необходимо да осигурят силен светлинен поток и то с форма на светлинното петно и фокусировка така, че да позволяват уверено осветяване на зони, недостъпни за типичните малки ръчни фенери. Тук говорим за разстояния от порядък на 300 – 400 метра. При това да не забравяме, че нивото на осветеност, което фенерът трябва да осигури на това разстояние, трябва да е достатъчно за отличаване на предмети и хора там. Тук е важно отново да се подчертае, че високият CRI индекс, е особено важен в случая, защото при малки разлики в осветеността, търсеният обект, човек или нещо друго може да остане незабелязан ако не се отличава ясно. Рядкост са случаите, когато при издирвателни операции търсеният човек или обект е с контрастни цветове и ясно различим на фона, на който се намира. Затова и всяко предимство при търсенето, което може да бъде осигурено от фенера е повече от важно.\nЕстествено повишените изисквания към светло отдаването задължително вървят ръка за ръка и с по-големият размер, консумация и специфичен дизайн. А също и с повишени изисквания към енергоизточника. Този тип фенери са големи и не могат да се пренасят в джоб или да бъдат незабележими в раницата. Изискват достатъчно място, обикновено използват и по-големи батерии от рода на 18 650Li-Ion, които са в състояние да осигурят необходимата мощност. Освен големия рефлектор, задължително имат и ясно изразени радиатори. Частна разновидност на тези фенери, са и моделите, които имат допълнителни лещи помагащи за формиране на възможно по-тесен лъч. Но реалното приложение на такива средства не е особено голямо, защото осветяваната площ е много малка, при това на особено големи разстояние, проблем е невъоръженото човешко око в основна степен, дори и да има осигурено достатъчно осветяване.\nСпециализираните фенери за издирвателни операции са незаменим инструмент и задължително оборудване към групите, които извършват подобни дейност. Разбира се, в определени частни случаи тези фенери имат и приложение в много други области, да речем, когато пещерняци искат да видят размера на голяма пещера, геолози, планинари и т.н.\nИ така стигнахме и до челниците. Нещо сравнително ново, в осветителните тела, много удобно и практично. За много дейности, когато ви трябват двете ръце, за четене или в лагера, когато си поправяте автомобилът или пък сте на риболов, челникът няма конкуренция като удобство и функционалност. Свободни са и двете ви ръце, при това свети винаги натам, накъдето гледате. Аз лично, във всяко време имам по ръка фенер и челник. Установил съм за себе си, че двете осветителни тела идеално се допълват. Челникът е за сравнително близка работа, фенерът, когато искате да осветите нещо далеч от вас.\nАко теглото не е решаващо за един фенер или поне не е най-важният му параметър, същото не може да се каже за челника. Всяка по-голяма тежест, изисква усилия и при това закрепването и, пречи на шапки, шалчета и прочие. Тежкият челник, уморява и след известно време почва да пречи осезателно. Затова и всеки съвременен челник, първо се характеризира с малко тегло, малък габарит без от това да страда неговата светлинна мощност. Затова и при челниците най-новите технологии са определящи за крайния резултат. Има разбира се, опити аз решаване на проблема с теглото, като батериите (най-тежката част) се преместят отзад на главата в противовес на челника или пък направо на кръста в отделна кутия. Но за съжаление и двата метода имат своите недостатъци и не са кардинално решение. Кутията на тила, е приемлива като решение, но пък силно ви ограничава в избора на шапка, или изисква свалянето и слагането на челника всеки пък като решите да си свалите или сложите шапката. Ако пък се спрем на батерии в кутия на кръста, то тогава, дискомфорта идва от жицата между челника и кутията, нейното заплитане, объркване и отново зависимост от сваляне и слагане на връхни дрехи. Общо взето, методът е приложим за професионални челници, като тези за миньори и пещерняци, които веднъж облечени не изискват постоянна промяна на облеклото… За къмпинг не става, много е неудобно, да не говорим, за възможността за си го приберете в джоба и винаги да ви е под ръка…\nПерфектният челник, работи с масовите батерии, на които сте се спрели и за фенера, желателно и за останалите ви екипировки и при това не заема повече място от малко фенерче, тежи под 50-на грама и осигурява качествено без артефакти осветително поле. Повече от желателно е, да разполага с няколко режима. Бързата и удобна промяна на ъгъла на светене е много удобна. Ако ще го използвате в малки пространства, за да работите с ръцете си, или да поправяте нещо, много по-удобно ще ви е, ако осветяваното поле е широко и без ясно изразена по-светла част.\nВсички принципи за регулация и охлаждане на диода, тук са в сила, при това реализацията е определено по-трудна поради лимитите за тегло и размер.\nКупувайки си челник е важно да определите дали ви трябва широко осветено поле или тесен и концентриран лъч за по-далечно осветяване. Алпинистите имат нужда обикновено от второто, докато опитът от пещерняци сочи са по-подходящ първият избор.\nЗавършвам теоретичният преглед с последната част – специализирани фенери. В тази от една страна много малка част от фенерите и същевременно много разнообразна, се включват всякакви средства, чието основно предназначение е осветяване в много специализирани условия и изисквания.\nТук са фенерите, чиито спектър на светене, е с монохроматична светлина, светещи само в тесен спектър, в ултравиолетовия спектър или в инфрачервения. За специални цели в армията, за нуждите на ловци също така се произвеждат фенери и челници, които светят в червено, зелено или синьо. Макар и за обикновените фенери, може да намерите светофилтър, с който да постигнете сходен ефект, майте предвид, че ефективността на един зелен светодиод да речем е в пъти по-добра, отколкото на такъв с бяла светлина, при който се отрязва спектър чрез светофилтър.\nФенерите излъчващи в ултравиолетовия спектър се използват при търсене на течове, проверка на съоръжения и много други подобни неща, при които чрез осветяването се “проявяват” конкретни търсени изображения.\nФенерите, които излъчват в инфрачервения спектър са силно разпространени в специализираните армейски и полицейски структури в съчетание с прибори за наблюдение в инфрачервения спектър.\nКъм тясно специализираните фенери, могат да се причислят и тези, които светят във видимия диапазон, но са предназначени за монтаж върху конкретна апаратура или оръжие и удовлетворяват изискванията към механични и топлинни натоварвания.\nИ накрая няколко думи и за специализираното постоянно осветление за фотографски цели. Под специализирано разбирам конкретно предназначено за фотография. А в раницата с обективите винаги се намира един фенер и челник с добре подбрани диоди, които в много случаи са ми помагали да направя снимки в много лоши условия, включително навън и за архитектурни обекти, без да имам подръка специализирани фотографски осветителни системи.\nНапоследък успоредно с развитие на технологиите светодиодните осветления започват сериозно да навлизат в запазените преди територии за друг тип осветления. Основните предимства като малка консумация и висок коефициент на полезно действие са особено примамливи, когато стане въпрос за фотография. От една страна заради разширяване на възможностите за полеви приложения, а от друга съвместимост с много от оптичните разсейватели и приставки използвани преди за импулсно осветление. Доскоро различните приспособления за контролиране на светлината не бе възможно да се използват с източници с лампи с нажежаема жичка поради голямото нагряване и възможността много бързо да бъдат повредени. Осветителните системи от висок клас за фото и видео рядко използват директно лампи с нажежаема жичка, повечето са с т.н. метал халогенни лампи. Предимствата са сравнително лесното постигане на високи параметри като CRI индекс, но от друга страна са сложни като управление изискват т.н. баласт и управляваща електроника и не на последното място отделят много топлина.\nПостигането на високи параметри като CRI индекс, включително и възможността сравнително лесно да се управлява както спектралната характеристика, така и безпроблемно регулиране на силата на светене, все повече налага светодиодните панели и прожектори като работещо решение за фото и видео приложения.\nТук трябва да се отбележи, че стандартният индекс за разпознаваемост на цветовете CRI не е достатъчен за правилна оценка на качеството на такъв източник за професионални фото и виде цели. Прилагат се допълнително и следните индекси: TLCI(Qa), R9: и т.н. Тяхното значение допълнително ще бъде обяснено по-нататък в статията.